ศุภวุฒิชี้หมดยุคทองหุ้น
โภคภัณฑ์บอนด์พอร์ตเล่นสั้น-เร็วลงทุนอย่างระวัง
23 ส.ค. 2555

โภคภัณฑ์บอนด์พอร์ตเล่นสั้น-เร็วลงทุนอย่างระวัง
 กบข. ชี้ หุ้นตราสารหนี้สินค้าโภคภัณฑ์ ผันผวนสูง แนะพอร์ตระยะสั้นต้องเร็ว “ศุภวุฒิ” ฟันธงลงทุนหุ้นหมดโอกาสได้ผลตอบแทนสูง “สมคิด” เตือนลงทุน 1-2 ปีนี้ต้องระวัง
นายตรีพล ภูมิวสนะ ผู้อำนวยการฝ่ายลงทุนต่างประเทศ กองทุนบำเหน็จบำนาญข้าราชการ (กบข.) กล่าวในการเสวนาเรื่อง “มุมมองเศรษฐกิจและกลยุทธ์การลงทุนรับเลือกตั้งสหรัฐและวิกฤตยูโร” ว่า การลงทุนจะต้องมีความยืดหยุ่นมากขึ้น และปรับพอร์ตลงทุนระยะสั้นให้รวดเร็วมากขึ้น ระหว่างหุ้น ตราสารหนี้ และสินค้าโภคภัณฑ์ เนื่องจากมีความผันผวนสูง
นโยบายการลงทุนของ กบข. จะเน้นกระจายความเสี่ยงออกไปลงทุนต่างประเทศมากขึ้น ปัจจุบันมีสัดส่วนลงทุนต่างประเทศประมาณ 20% ของพอร์ต ซึ่งระดับราคาในปัจจุบันเหมาะสมสำหรับการลงทุนระยะยาว หลายบริษัทมีศักยภาพที่ดี และอุตสาหกรรมบางประเภทไม่มีในประเทศไทย 
นายศุภวุฒิ สายเชื้อ กรรมการผู้จัดการสายงานวิจัย บริษัทหลักทรัพย์ (บล.) ภัทร กล่าวว่า ภายใน 1 เดือนข้างหน้านี้ หากประเทศที่มีปัญหาหนี้สาธารณะสูง เช่น สเปน ไม่ได้รับการช่วยเหลือ โดยการลดระดับดอกเบี้ยพันธบัตรรัฐบาลลงมา อาจจะทำให้เกิดปัญหาลุกลามไปทั้งระบบ เพราะอัตราดอกเบี้ยพันธบัตรอายุ 1 ปี ยังอยู่สูงกว่าระดับที่เหมาะสม ทำให้รัฐบาลของประเทศนั้นไม่สามารถชำระหนี้ได้ 
“ถ้าเป็นไปตามแผนจะมีกองทุนกลไกรักษาเสถียรภาพยุโรป (ESM) มาซื้อพันธบัตรรัฐบาลสเปนในตลาดแรก และธนาคารกลางยุโรป (อีซีบี) จะมาซื้อต่อในตลาดรอง เพื่อกดดอกเบี้ยของสเปนต่ำลง และส่งผลให้ดอกเบี้ยของอิตาลีต่ำลงด้วย ภายใน 1 เดือนจากนี้ น่าจะต้องมีมาตรการออกมา ถ้าไม่ใช่แบบนี้ก็ตัวใครตัวมัน” นายศุภวุฒิ กล่าว
นายศุภวุฒิ ยังกล่าวว่า ในสถานการณ์ที่ประเทศขนาดใหญ่มีภาระหนี้สาธารณะในระดับสูง ทำให้เศรษฐกิจเติบโตช้า การลงทุนในหุ้นจะให้ผลตอบแทนต่ำกว่าในอดีต 
“เศรษฐกิจฟื้นตัวช้า เพราะเมื่อฟื้นตัวก็ต้องจ่ายภาษี จึงเป็นเหตุให้กองทุน PIMCO กองทุนรวมที่ใหญ่ที่สุดในโลก บอกให้ทำใจว่าหุ้นที่เคยให้ผลตอบแทนปีละ 6-7% ต่อปี บวกกับอัตราเงินเฟ้อ การได้ผลตอบแทนเป็นเลข 2 หลัก คงจะไม่มีอีกแล้วในยุคข้างหน้า เพราะหุ้นจะให้ผลตอบแทนต่ำ และอัตราดอกเบี้ยจะต่ำด้วย” นายศุภวุฒิ กล่าว 
ด้านนายสมคิด จาตุศรีพิทักษ์ อดีตรองนายกรัฐมนตรี กล่าวเตือนนักลงทุนว่า การลงทุน 1-2 ปีข้างหน้านี้ ต้องลงทุนด้วยความระมัดระวัง เพราะเชื่อว่าเศรษฐกิจยุโรปจะใช้เวลาในการแก้ปัญหาอีกอย่างน้อย 4-5 ปี ซึ่งช่วงนี้ตลาดหุ้นจะมีความผันผวนขึ้นลงตามข่าวที่ออกมาในแต่ละวัน
“ตอนนี้ยุโรปมีปัญหา 2 อย่าง คือ ปัญหาใหญ่คือความกลัว ขาดความมั่นใจ ซึ่งมีอยู่สูงมาก และปัญหาที่แท้จริงซึ่งยากที่จะแก้ไข และยังมองไม่ออกว่าพวกเขาจะแก้ปัญหานี้ได้อย่างไร เพราะทั้ง 17 ประเทศมีความเป็นอิสระต่อกัน มีปัญหาที่ต่างกัน นโยบายการเงินการคลังรวมศูนย์กันไม่ได้” นายสมคิด กล่าว